S-1322/2013

Mál þetta, sem dómtekið var í dag, er höfðað með ákæru lögreglustjórans á höfuðborgarsvæðinu, útgefinni 17. desember 2013, á hendur D-kk-þgf F-kk-þgf K-kk-þgf, kt. 000000-0000, Smiðjustíg 4, Reykjavík, fyrir fíkniefnalagabrot, með því að hafa laugardaginn 13. apríl 2013, að Smiðjustíg 4 í Reykjavík, haft í vörslum sínum, að hluta til í sölu og dreifingarskyni, 165,18 g af maríjúana, 1.146,30 g af kannabislaufum og 27 kannabisplöntur, og hafa um nokkurt skeið fram til þess dags ræktað greindar plöntur.

Telst þetta varða við 2., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 165,18 g af maríjúana, 1.146,30 g af kannabislaufum, 12,13 g af óskilgreindu efni og 27 kannabisplöntum, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Jafnframt er krafist upptöku á 4 viftum, 1 hita- og rakamæli, 1 barka, 1 loftræstiröri, 1 ljóskastara og ræktunartjaldi, með vísan til 7. mgr. 5. gr. sömu laga, en þessir munir voru notaðir til framleiðslu kannabisplantnanna.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur árið 1982. Samkvæmt sakavottorði hefur hann frá árinu 2004 sex sinnum verið sektaður fyrir fíkniefnalagabrot. Þá var ákærði dæmdur 10. júní 2011 til sektargreiðslu fyrir að aka bifreið undir áhrifum fíkniefna. Síðast gekkst ákærði undir sektargerð vegna fíkniefnalagabrots 16. apríl 2013 og verður refsing hans því ákveðin sem hegningarauki, sbr. 78. gr. almennra hegningarlaga. Til málsbóta horfir að ákærði hefur gengist greiðlega við broti sínu. Þykir refsing ákærða hæfilega ákveðin fangelsi í þrjá mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Upptæk eru dæmd 165,18 g af marijúana, 1.146,30 g af kannabislaufum, 27 kannabisplöntur, fjórar viftur, hita- og rakamælir, barki, loftræstirör, ljóskastari og ræktunartjald, samkvæmt lagaákvæðum sem í ákæru greinir. Krafa um upptöku á óskilgreindu efni á ekki lagastoð og er henni því hafnað.

Ákærði greiði málsvarnarþóknun skipaðs verjanda síns, S-kk-ef A-kk-ef S-kk-ef hrl., 75.300 krónur að meðtöldum virðisaukaskatti og 116.573 krónur í annan sakarkostnað.

Af hálfu ákæruvaldsins flutti málið K-kk-nf I-kk-nf V-kk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

Dómsorð:

Ákærði, D-kk-nf F-kk-nf K-kk-nf, sæti fangelsi í þrjá mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Upptæk eru dæmd 165,18 g af marijúana, 1.146,30 g af kannabislaufum, 27 kannabisplöntur, fjórar viftur, hita- og rakamælir, barki, loftræstirör, ljóskastari og ræktunartjald.

Ákærði greiði málsvarnarþóknun skipaðs verjanda síns S-kk-ef A-kk-ef S-kk-ef hrl., 75.300 krónur og 116.573 krónur í annan sakarkostnað.

R-kvk-nf H-kvk-nf